**Elektros rinkos barometras: dėl jungties su Švedija trikdžių elektros kaina didėjo 12 proc.**

**Praėjusią savaitę didmeninė elektros kaina Lietuvoje ir Latvijoje augo po 12 proc. ir atitinkamai siekė 142,44 Eur/MWh ir 142,28 Eur/MWh. Estijoje kaina kilo 10 proc. iki 135,24 Eur/MWh.**

Kitose Europos šalyse elektros kainos praeitą savaitę taip pat didėjo: Lenkijoje elektra kainavo115,09 Eur/MWh, Vokietijoje – 115,10 Eur/MWh, Austrijoje – 112,97 Eur/MWh.

Nepriklausomų elektros tiekėjų Lietuvos gyventojams siūlomos kainos per savaitę keitėsi nežymiai. „Elektrum Lietuva“ siūloma žemiausia fiksuota kaina siekia 22,55 ct/kWh, fiksuojant ją 9 mėnesiams.

„Elektros kainų kilimui Baltijos šalyse ir toliau įtakos turėjo neplanuotas perdavimo sistemos jungties NordBalt (Švedijos SE4 sritis – Lietuva) nutraukimas. Energijos srautai iš Suomijos sumažėjo 8 proc., o srautai iš Lenkijos – 15 proc., palyginti su ankstesne savaite. Be to, ir kuro rinkos rodė kainų augimo tendenciją“, – sako energetikos sprendimų bendrovės „Elektrum Lietuva“ Verslo sprendimų departamento vadovas Artūras Zatulinas.

Praėjusią savaitę „Nord Pool“ elektros biržos vidutinė kaina augo 16 proc. iki 20,15 Eur/MWh. Tai lėmė 7 proc. sumažėjusi vėjo energijos gamyba Šiaurės šalyse, kuri savaitės viduryje smarkiai krito, o savaitgalį padidėjo.

Elektros suvartojimas „Nord Pool“ regione, palyginti su ankstesne savaite, išaugo 3 proc. ir siekė 6 561 GWh, gamybos apimtys taip pat augo iki 7 189 GWh.

**Lietuvoje didėjo ir vartojimas, ir gamyba**

Baltijos šalyse elektros vartojimas per savaitę ūgtelėjo 1 proc. ir siekė 449 GWh. Lietuvoje elektros vartojimas didėjo 2 proc. iki 210 GWh, Latvijoje jis išliko stabilus – 111 GWh, o Estijoje krito 1 proc. iki 128 GWh.

Elektros energijos bendros gamybos apimtys Baltijos šalyse praėjusią savaitę didėjo 11 proc. iki 258 GWh. Lietuvoje elektros energijos pagaminta 35 proc. daugiau, 117 GWh. Latvijoje gamyba mažėjo 7 proc. iki 61 GWh, o Estijoje – 1 proc. iki 80 GWh.

Per savaitę visos trys Baltijos šalys kartu pagamino 58 proc. joms reikalingos elektros energijos. Lietuvoje pagaminta 56 proc., Latvijoje – 55 proc., Estijoje – 63 proc. šaliai reikalingos elektros energijos.

***Apie bendrovę „Elektrum Lietuva“:***

„Elektrum Lietuva“ yra didžiausios Baltijos šalyse žaliosios elektros gamintojos „Latvenergo“ (Latvija) antrinė įmonė, teikianti įvairius energetikos sprendimus buitiniams ir verslo klientams Lietuvoje. Daugiau nei 80 proc. „Latvenergo“ pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko daugiau kaip 184 tūkst. namų ūkių, įmonė tiekia dujas beveik 800 bendrovių, yra įrengusi virš 2000 saulės elektrinių bei penkis saulės parkus (16,6 MW). Vystomi nauji saulės parkai, kurių bendra galia sieks beveik 300 MW.